Komitee gaan toesig hou oor rampreaksieOorstromings in die Durban-gebied het reeds meer as 400 lewens geëis en groot skade aan infrastruktuur aangerig. (Foto: Rajesh Jantilal/AFP) Die Nasionale Vergadering en die Nasionale Raad van Provinsies (NRP) het ŉ gesamentlike ad hoc-komitee oor vloedramphulp en herstel op die been gebring om die opruiming- en heropbouproses ná die rampspoedige oorstromings in KwaZulu-Natal te monitor. LP’s van albei huise het hul volle steun vir die stigting van die komitee gegee nadat die omvang van die vloedskade duidelik geword het. Pres. Cyril Ramaphosa het verlede Maandag ŉ nasionale ramptoestand afgekondig en hulpmaatreëls ingestel om die provinsie se mense weer op hul voete te help. Die Nasionale Vergadering en die NRP het saamgestem dat die parlement ŉ grondwetlike verpligting het om toesig te hou oor die inwerkingstelling van die voorgenome regeringshulp. Die hoofdoel van die komitee sal wees om met die betrokke staatsdepartement te skakel oor die algehele uitwerking van die skade, die reaksie daarop en die hulpmaatreëls wat die regering ingestel het. Die inwerkingstelling van hulpmaatreëls sal ook dopgehou word en die ad hoc-komitee sal skakeling bewerkstellig met alle ander komitees wat ŉ regstreekse belang by die proses het. Die komitee bestaan uit ŉ algehele 11 lede van die Nasionale Vergadering, met verteenwoordiging deur onder meer die ANC, DA en EFF, asook nege lede van die NRP. Sommige politieke partye het die afgelope ruk skerp aangedring op behoorlike parlementêre oorsig oor die regering se besteding om te verseker die proses is nie, soos met die Covid-19-bestedingsproses, deurspek met korrupsie nie.